ຕາມຫ້ອງວ່າການຄະນະກຳມະການປະຊາຊົນແຂວງລາວກາຍແລ້ວ, ຍ້ອນຜົນກະທົບຂອງໂລກລະບາດໂຄວິດ - 19, ໂດຍໄດ້ຮັບຄວາມເຫັນດີເຫັນພ້ອມຈາກກະຊວງອຸດສາຫະກຳແລະການຄ້າ, ຄະນະກຳມະການປະຊາຊົນແຂວງລາວກາຍໄດ້ຕັດສິນໂຈະການຈັດຕັ້ງງານຕະຫຼາດນັດການຄ້າສາກົນຫວຽດນາມ - ຈີນປີ 2021.
ຄະນະກຳມະການປະຊາຊົນແຂວງລາວກາຍໄດ້ມອບໃຫ້ພະແນກອຸດສາຫະກຳການຄ້າເປັນເຈົ້າການ, ສົມທົບກັບພະແນກພົວພັນຕ່າງປະເທດ, ຄະນະຄຸ້ມຄອງເຂດເສດຖະກິດແຂວງລາວກາຍແລະບັນດາໜ່ວຍງານທີ່ກ່ຽວຂ້ອງແຈ້ງໄປຍັງອົງການທີ່ມີໜ້າທີ່ຮັບຜິດຊອບແຂວງຢຸນໜານ (ຈີນ) ກ່ຽວກັບການໂຈະການຈັດຕັ້ງງານຕະຫຼາດນັດ, ເປັນເຈົ້າການສົມທົບກັບພະແນກການຄ້າແຂວງຢຸນໜານເພື່ອສະເໜີຈັດຕັ້ງໃນຈຸດເວລາທີ່ເໝາະສົມ.
ພ້ອມທັງສືບຕໍ່ເພີ່ມທະວີບັນດາການເຄື່ອນໄຫວສົ່ງເສີມການຄ້າເມື່ອໂລກລະບາດໂຄວິດ - 19 ໄດ້ຮັບການຄວບຄຸມ, ປະກອບສ່ວນເຂົ້າໃນການປັບປຸງການພົວພັນການຮ່ວມມືການຄ້າ, ຍູ້ແຮງການພົວພັນດ້ານເສດຖະກິດລະຫວ່າງແຂວງລາວກາຍແລະແຂວງຢຸນໜານ, ປະຕິບັດບັນດາລະບຽບການໂຈະການຈັດຕັ້ງງານຕະຫຼາດນັດຕາມຂໍ້ກຳນົດແລະການແນະນຳຂອງກະຊວງອຸດສາຫະກຳແລະການຄ້າ.
ງານຕະຫຼາດນັດການຄ້າສາກົນໂດຍສອງແຂວງລາວກາຍ (ຫວຽດນາມ) ແລະຢຸນໜານ (ຈີນ) ໝູນວຽນກັນຈັດຕັ້ງປະຈຳປີນັບແຕ່ປີ 2001 ມາຮອດປັດຈຸບັນ.
ງານຕະຫຼາດນັດເພື່ອແນໃສ່ຊຸກຍູ້ການຮ່ວມມື, ພັດທະນາເສດຖະກິດ, ການລົງທຶນ, ການທ່ອງທ່ຽວແລະການບໍລິການລະຫວ່າງແຂວງລາວກາຍແລະບັນດາທ້ອງຖິ່ນຂອງຫວຽດນາມກັບແຂວງຢຸນໜານແລະບັນດາທ້ອງຖິ່ນຕ່າງໆຂອງຈີນ.
ງານຕະຫຼາດນັດກໍ່ຊ່ວຍໃຫ້ບັນດາວິສາຫະກິດຫວຽດນາມຊຶມເຂົ້າຕະຫຼາດຢຸນໜານແລະສ້າງໂອກາດພັດທະນາເປີດກ້ວາງໄປຍັງບັນດາແຂວງເຂດທາງທິດຕາເວັນຕົກສ່ຽງໃຕ້ປະເທດຈີນ. ໃນຊຸມປີກ່ອນນີ້, ງານຕະຫຼາດນັດໄດ້ດຶງດູດວິສາຫະກິດ, ນັກທຸລະກິດສອງປະເທດເຂົ້າຮ່ວມເປັນຈຳນວນຫຼວງຫຼາຍ, ລົງນາມສັນຍານຳເຂົ້າສິນຄ້າຫຼາຍສະບັບທີ່ມີມູນຄ່ານັບຮ້ອຍລ້ານ USD, ພ້ອມທັງມີປະຊາຊົນນັບໝື່ນຄົນເຂດຊາຍແດນມາຢ້ຽມຊົມແລະຊື້ເຄື່ອງຂອງສິນຄ້າ.
ບຸນຄົງ